
Új fluoreszcens fotoaffinitás ligand-alapú technika a D3 dopamin receptor vizsgálatára

Bevezetés:
Az immunhisztokémia a legelterjedtebb fehérje jelölési módszer anatómiai vagy patológiai vizsgálatokra, azonban számos klinikai és farmakológiai szempontból fontos fehérje ellen nem rendelkezünk szelektív antitesttel. Munkacsoportunk nemrég kimutatta, hogy a fluoreszcens ligandok hatékonyan alkalmazhatóak korábban nehezen vizsgálható célfehérjék jelölésére, és számos immunhisztokémiával kapcsolatos technikai nehézséget leküzdenek (Prokop et al. Nat Commun 2021). Mindezen előnyök mellett azonban a fluoreszcens liganddal kezelt minták viszonylag rövid életidejűek, és kevésbé ellenállóak a sorozatos mosási lépéseknek.
Célkitűzés:
Célunk volt, hogy megoldjuk a fluoreszcens ligandok reverzibilis fehérjekötéséből fakadó nehézségeket, és új, kovalensen kapcsolható vegyületeket fejlesszünk. Tervünk az volt, hogy Prof. Keserű György Miklós munkacsoportjával kollaborációban új fotoaktiválható anyagokat dolgozzunk ki, melyek 365 nm-es UV fénymegvilágítás hatására kovalensen kapcsolódhatnak célfehérjéikhez.
Módszer:
Módszerünket a kiemelt neuropszichiátriai jelentőségű D3 dopamin receptor (D3R) vizsgálatával dolgoztuk ki. Hemagglutinin-jelölt D3R-t expresszáló HEK 293 sejteket kezeltünk fotoaktiválható fluoreszcens liganddal, a kovalens kapcsolás hatékonyságát három különböző teljesítményű UV fényforrással teszteltük. A fluoreszcens jelet konfokális és epifluoreszcens mikroszkópos technikákkal analizáltuk.
Eredmény:
Sikeresen alkalmaztunk a D3R szelektív jelölésére két új fotoaktiválható vegyületet. Egy parciális agonista és egy antagonista alapú fluoreszcens ligandot teszteltünk, melyekről kimutattuk, hogy irreverzibilisen kapcsolhatóak a receptorhoz. Azt találtuk, hogy a kovalens receptorjelölés hatékonysága nagyban függ az UV behatás időtartamától illetve intenzitásától, és ezen két paraméter egyidejű változtatásával számos különböző, akár élő biológiai mintákkal kompatibilis hatékony fehérjejelölést érhetünk el. Egy, a munkacsoportunk által fejlesztett új készülékkel akár szekundumok alatt képesek voltunk receptorokat jelölni. Bizonyítottuk, hogy módszerünk alkalmas szöveti fehérjék vizsgálatára is.
Következtetés:
A kovalensen kötött fotoaktivált ligandok szélesíthetik a fluoreszcens ligand alapú mikroszkópos eszköztárat és segíthetik eddig nem vagy nehezen jelölhető fehérjék vizsgálatát.



